ความอดทนในชีวิตประจำวัน ✍️
.
ความอดทนของมนุษย์ มีอยู่ ๔ ระดับด้วยกัน
.
๑. ความอดทนต่อความลำบากตรากตรำ พูดง่าย ๆ ทนแดดทนลมทนฝน ทนต่อธรรมชาติที่ไม่เอื้ออำนวย นี่เป็นความอดทนขั้นต้นที่มนุษย์จะต้องฝึก
.
๒. ฝึกให้อดทนต่อทุกขเวทนา เจ็บไข้ได้ป่วยนิด ๆ หน่อย ๆ ก็ไม่สำออย เมื่อถึงเวลาทำงาน ก็ทำงานที่ตนรับผิดชอบโดยไม่รู้สึกถดถอยท้อแท้
.
๓. อดทนต่อการกระทบกระทั่งกัน เพราะคนเราอยู่ตัวคนเดียวไม่ได้ ยังไงก็ต้องอยู่กับคน ของ ๒ สิ่งอยู่ในที่เดียวกันยังไงก็ต้องกระทบกระทั่งกัน คนเราอยู่ร่วมกันนิสัยใจคอไม่ตรงกันบ้าง ยังไงก็ต้องกระทบกระทั่งกัน หากขาดความอดทน คงได้ทะเลาะกัน เกิดเรื่องเสียหายตามมา
.
๔. อดทนต่อความยั่วเย้ายั่วยวน คือ อดทนต่ออำนาจกิเลส อดทนต่อความหลงใหลได้ปลื้มในลาภ ยศ สรรเสริญทั้งหลาย ซึ่งเป็นเหตุให้ขาดปัญญาพิจารณาไตร่ตรองให้รอบคอบ นี่เป็นความอดทนชั้นสูงเลย ซึ่งต้องอาศัยการภาวนา การทำสมาธิเป็นหลักทีเดียว ไม่งั้นไม่ได้ 
. 
หากขาดความอดทนทั้ง ๔ ระดับนี้ ก็ยากที่จะประสบความสำเร็จในชีวิต นอกจากนั้นยังทำให้ชีวิตประสบปัญหาเดือดร้อนต่าง ๆ นานาตามมาอีกด้วย
.
พระสัมมาสัมพุทธเจ้าทรงสู้กับกิเลส ปราบกิเลส ปราบมารได้ ก็เพราะพระองค์ฝึกความอดทนเหล่านี้มาก่อน ทำให้พระองค์เป็นยอดของความอดทน จนกระทั่งพระองค์ตรัสรู้ 
.
อดทน ๔ ระดับนี้ คือ ความอดทนที่พระสัมมาสัมพุทธเจ้าปรารถนาจะให้ชาวพุทธและชาวโลกมีกัน
.
๙ กุมภาพันธ์ พ.ศ. ๒๕๕๘

#การทำงาน
#การดำเนินชีวิต
#อดทน
#หลวงพ่อทัตตชีโว